Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2019/C 333/08)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”PECORINO DEL MONTE POR O”

EU-nro: PDO-IT-02420 – 16.5.2018

SAN (X) SMM ()

1. Nimi/nimet

”Pecorino del Monte Poro”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.3 Juustot

3.2 Kuvaus 1 kohdassa nimetystä tuotteesta

”Pecorino del Monte Poro” (SAN) on lampaanmaidosta valmistettu juusto, joka erotellaan kypsytysajan perusteella kolmeen eri tyyppiin:

fresco (’tuore’), säilytetty 20–60 päivää;

semistagionato (’puolikypsä’), kypsytetty 61 päivää – 6 kuukautta;

stagionato (’kypsä’), kypsytetty 6–24 kuukautta.

Tuotteella on kulutukseen saatettaessa seuraavat ominaisuudet:

Fyysiset ominaisuudet

Muoto: Pyöreä, ylä- ja alapinnaltaan tasainen.

Tasaisten sivujen halkaisija: 6–40 cm.

Korkeus: 6–20 cm.

Paino: Fresco- ja semistagionato-tyyppisten juustojen paino vaihtelee 600 grammasta 2,5 kilogrammaan, kun taas stagionato-juustot voivat painaa jopa 10 kilogrammaa.

Kuori: Kuori on kova ja karhea, ja sen väri vaihtelee kullankeltaisesta (fresco) vaaleanruskeaan tai keskiruskeaan (semistagionato ja stagionato); kun kuori sivellään chilillä ja ekstra-neitsytoliiviöljyllä, se saa punertavan sävyn.

Sisus: Juuston rakenne on tiivis. Juustossa voi olla pieniä reikiä, jotka ovat jakautuneet epätasaisesti. Leikkauspinnan väri vaihtelee valkoisesta (fresco) oljenkeltaisen sävyihin (semistagionato ja stagionato). Fresco-juuston sisus on pehmeä, kun taas semistagionato- ja stagionato-tyyppiset juustot ovat kiinteämpiä asteittain.

Kemialliset ominaisuudet

Kuiva-aineen rasvapitoisuus: ≥ 45 %;

Proteiini (Nx6,25): ≥ 20 %;

Aistinvaraiset ominaisuudet

Maku: Juustossa on luonnonvaraisten kukkien sekä Välimeren pensas- ja heinäkasvien tuoksua. Juuston maku on voimakas ja miellyttävän pähkinäinen, ja se voimistuu juuston kypsymisen edetessä siten, että stagionato-tyyppisen juuston maku on pistävä ja täysin kehittynyt.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Pecorino del Monte Poro -juusto valmistetaan kuorimattomasta lampaan raakamaidosta, joka on lypsetty kahdella lypsykerralla (samana aamuna, kun juusto valmistetaan, ja sitä edellisenä iltana). Maito saadaan vapaina laiduntavista lampaista, jotka siirretään aitauksiin ainoastaan yöksi. Eläimiä kasvatetaan 4 kohdassa kuvatulla maantieteellisellä alueella. Lampaita ruokitaan Monte Poron alueella kasvavilla kotoperäisillä kasveilla. Eläimet käyttävät rehukasvit ravinnokseen tuoreina kesällä ja heinäksi kuivattuina talvella. Koska lampaiden ruokinnassa on sallittua käyttää myös SAN-tuotteen tuotantoalueen ulkopuolelta peräisin olevaa rehuheinää, ja sen osuus voi olla enintään 30 prosenttia rehun kokonaismäärästä, niinä vuosina, kun tuotantoalueen kasvuolosuhteet ovat erityisen epäsuotuisat kuivuuden tai kylmän talven vuoksi eikä rehukasvien tuotanto riitä karjan tarpeisiin, edellä mainittujen ominaisuuksien mukaisen rehun määrä voi olla 70 prosenttia rehun kokonaismäärästä. Ainoastaan lypsykaudella ravinnonsaannin varmistamiseksi lampaiden ravintoon voida lisätä täydennysravintoa, jonka osuus on enintään 15 prosenttia eläinten kokonaisravintomäärästä ja joka koostuu (kokonaisista, hiutaloiduista tai jauhetuista) jyvistä ja palkokasveista sekä kivennäissuoloista ja vitamiineista. Täydennysravinto voi olla peräisin myös SAN-tuotteen tuotantoalueen ulkopuolelta, sillä sen raaka-aineita ei voida tuottaa tarvittavia määriä paikallisesti alueen vuoristomaanperän, ilmasto-olosuhteiden ja ammattirakenteen vuoksi.

Lampaiden ravintona ei saa käyttää muuntogeenisiä organismeja (GMO). Maidon juoksettamiseen käytetään ainoastaan maidolla ruokittujen karitsojen ja/tai vohlien juoksutusmahan seinämästä saatua juoksutetta.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Lampaiden kasvatuksen ja Pecorino del Monte Poro -juuston valmistuksen ja kypsytyksen on tapahduttava 4 kohdassa määritellyllä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Pecorino del Monte Poro -juusto voidaan myydä kokonaisena tai paloina.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Kun juusto saatetaan kulutukseen, kokonaisen juuston jommallakummalla pinnalla tai juustopalan tai -viipaleita sisältävässä pakkauksessa on oltava merkinnät,

joissa on seuraavat selkeästi ja luettavasti esitetyt tiedot:

— ”Pecorino del Monte Poro” (tuotteen nimeä ei käännetä mutta muut tiedot voidaan kääntää niiden Euroopan maiden kielille, joissa tuotetta myydään), jonka jälkeen merkintä ”Denominazione di Origine Protetta” tai lyhenne ”DOP” (”Suojattu alkuperänimitys” tai ”SAN”);

— juustotyyppi kypsytysajan pituuden mukaan: fresco (’tuore’), semistagionato (’puolikypsä’) tai stagionato (’kypsä’);

— tuotteen tunnus, joka on nähtävissä alla.

Tuotteeseen ei saa liittää muuta kuvausta kuin sen, mikä on nimenomaisesti tätä tuotetta varten annettu.

Nimiin, yrityksiin tai tuotemerkkeihin viittaavat merkinnät ovat kuitenkin sallittuja, kunhan ne eivät ole luonteeltaan mainostavia tai omiaan johtamaan kuluttajaa harhaan. Lisäksi on sallittua käyttää muita totuudenmukaisia ja todennettavissa olevia viittauksia, jotka ovat voimassa olevien säännösten nojalla sallittuja ja jotka eivät ole ristiriidassa tuote-eritelmän tarkoituksen ja sisällön kanssa.

4. Maantieteellisen alueen tarkka rajaus

Lampaiden kasvatus ja Pecorino del Monte Poro -juuston valmistus ja kypsytys tapahtuvat alueella, joka käsittää seuraavat kunnat Monte Poron alueella Vibo Valentian maakunnassa: Joppolo, Spilinga, Zungri, Rombiolo, Nicotera, Limbadi, Zaccanopoli, Drapia, Filandari, Briatico, Ricadi, Maierato, Mileto, San Calogero, Parghelia, Pizzo, Stefanaconi, Filogaso, Tropea, San Costantino Calabro, San Gregorio d’Ippona, Sant’Onofrio, Vibo Valentia, Zambrone, Cessaniti, Ionadi ja Francica.

5. Yhteys maantieteelliseen alueeseen

Tuotantoalue sijaitsee Lamezian lahden ja Gioia Tauron tasangon välissä. Aluetta rajaa pohjoisessa Angitolan tasanko, etelässä Rosarnon tasanko ja lännessä Catanzaron alueen Apenniinien harjanne.

Laiduntamisen myötä lampaiden ravinnosta suurin osa (vähintään 70 %) koostuu edellä mainitun alueen kasveista. Lampaiden laidunalueena käytetyillä Monte Poro -vuoren jyrkkärinteisillä, vaikeakulkuisilla tasangoilla kasvaa runsaasti Välimeren alueelle tyypillisiä sitkeitä ja tiheään kasvavia pensaskasveja. Näitä ovat esimerkiksi vihma, myrtti, villioliivi, mastiksipistaasi ja orapihlaja (Simone Cesare Lombardi, 2003: Il Poro e la Costa di Capo Vaticano (Monte Poro ja Capo Vaticanon rannikko)). Nämä Välimeren alueen pensaat ja muu kasvillisuus antavat juuston aistinvaraisille ominaisuuksille niiden tunnusomaiset piirteet (kuten tuoksun), jotka erottavat sen muista lampaanmaidosta valmistetuista juustoista. Juuston maku on samettinen, ja siinä on Monte Poro -vuorella kasvavien yrttien ja kukkien vivahteita. Jälkimaku on hieman pähkinäinen tai ruohomainen. Makujen esiintyminen johtuu siitä, että kotoperäisten kasvien hyväntuoksuiset aineet ovat rasvaliukoisia ja siirtyvät rasvan mukana maitoon ja tätä kautta juustoon. Lisäksi juustonvalmistusprosessiin liittyy tiettyjä ainutlaatuisia tekijöitä, joiden ansiosta juusto saa sille ominaisen aromin. Näitä ovat etenkin seuraavat:

— juuston valmistuksessa käytetään kuorimatonta raakamaitoa; juusto valmistetaan ilman lämpökäsittelyä, joka saattaisi vaikuttaa sen aistinvaraisiin ominaisuuksiin; ja

— juusto valmistetaan alhaisessa lämpötilassa (32–38 °C), minkä avulla varmistetaan, että liukenevat aineet säilyvät tuotteessa, ja estetään aromien haihtuminen.

Lisäksi osa valmistusprosessin vaiheista toteutetaan yhä käsin, mikä osoittaa, että valmistus on pitkälle erikoistunutta ja nojaa vahvaan ammattitaitoon. Valmistusjärjestelmä onkin yhä tiukasti sidoksissa asiantunteviin juustonvalmistajiin, joita ei useinkaan ole muualla. Juustonvalmistajien ammattitaito vaikuttaa suoraan tiettyjen tuotantosyklin vaiheiden laatuun (näitä ovat esimerkiksi juoksettaminen, muotoilu ja kypsytys). Näin ollen juuston tyypillinen ominaislaatu syntyy sen läheisestä yhteydestä tuotantoalueeseen.

Juusto ja sen yhteys alkuperäänsä mainitaan satoja vuosia vanhoissa kirjallisissa lähteissä, esimerkiksi Vibo Valentiasta kotoisin olevan humanistin ja historioitsijan Gabriele Barrion De antiquitate et situ Calabriae -teoksessa vuodelta 1571 sekä Reggio Calabrian alueelta Seminarasta kotoisin olevan ekonomistin ja filosofin Domenico Grimaldin Saggio per l’economia campestre per la Calabria Ultra (Maaseudun talouden tutkimus Etelä-Calabrialle) -esseessä vuodelta 1770. Tämä yhteys on pysynyt vuosien saatossa erittäin elinvoimaisena, mistä kertovat Saverio Di Bellan tekstit vuodelta 1985 (”Lampaanmaidosta valmistetut juustot ja ricottat Poron alueelta ovat valkoisia, pehmeitä ja maukkaita paikallisten niittyjen ja alueella luonnonvaraisena kasvavavan runsaan oreganokasvuston ansiosta”); Maaseutusosiologian kansallisen instituutin (INSOR) julkaisu Atlante dei prodotti tipici. I formaggi (Perinnetuotteiden Atlas: Juustot) (”Monte Poro- ja San Bruno -vuorten niityillä kasvaa runsaasti erilaisia ruohokasveja, joista useat ovat tuoksuvia. Alueella valmistettuja juustoja myydään rannikkoalueella vieraileville turisteille tuotteiden hyvän laadun ja maineen vuoksi.”); Slow Foodin vuonna 1999 julkaisema kirja Formaggi d’Italia – Guida alla scoperta e alla conoscenca (Italialaiset juustot: Opas niiden löytämiseen ja arvostamiseen) (”Monte Poron alueen niittyjen ruohossa on erityisen paljon makua ja tuoksua vapauttavia aineita, ja alueella valmistetuilla lampaanmaitopohjaisilla juustoilla on aina ollut erinomainen maine.”) sekä Paolo Massobrion il Golosario (makujen ensyklopedia) vuodelta 2006 (”Juuston hienostunut ja vahvan aromaattinen maku on peräisin paikallisten lammas- ja vuohirotujen ruokinnassa käytetyistä ruohokasveista.”) Vuonna 2012 Pecorino del Monte Poro voitti Gambero Rosson ”tähtituote”-palkinnon Salone del Gusto -tapahtumassa Torinossa ja pääsi voiton myötä Italian 17 parhaimman juuston joukkoon.

Eritelmän julkaisutiedot

(tämän asetuksen 6 artiklan 1 kohdan toinen alakohta)

Eritelmän konsolidoitu teksti on saatavissa internetosoitteessa http://www.politicheagricole.it/flex/cm/pages/ServeBLOB.php/L/IT/IDPagina/3335

sekä

maatalous-, elintarvike- ja metsätalousministeriön verkkosivuilla (www.politicheagricole.it). Teksti on saatavissa valitsemalla ensin ”Qualità” (ylhäällä oikealla), sen jälkeen ”Prodotti DOP IGP STG” (vasemmassa laidassa) ja lopuksi ”Disciplinari di Produzione all’esame dell’UE”.

(1) EUVL L 343, 14.12.2012, s. 1.